༈ རྣམ་རྒྱལ་ལྷ་དགུའི་བརྒྱུད་བླའི་གསོལ་འདེབས་མི་འགྱུར་རྟག་པའིགཡུང་དྲུང་ཞེས་བྱ་བ། འཕོ་མེད་རྡོ་རྗེའི་སྐུ་བརྙེས་ཤཱཀྱའི་ཏོག །བྱམས་པ་མགོན་པོ་ཐོགས་མེད་དབྱིག་གི་གཉེན། །བྷ་བྱ་ཀིརྟི་ཤཱི་ལ་ཨ་ཀ་ར། །རྣམ་སྣང་འཚོ་དང་རྡོ་རྗེ་གདན་པའི་ཞབས། །བ་རི་ལོ་ཙཱ་རྗེ་བཙུན་གོང་མ་ལྔ། །ཞང་སྟོན་ན་བཟའ་བྲག་ཕུག་བསོད་རྒྱལ་བ། །ཐེག་ཆེན་ཆོས་རྗེ་ཀཾ་དགོན་པཎ་ཆེན་རྗེ། །བྲག་དཀར་སེམས་དཔའ་བཀྲ་ཤིས་རྣམ་པར་རྒྱལ། །ལུང་རིགས་རྒྱ་མཚོ་ཀུན་མཁྱེན་སྒྲོལ་བའི་མགོན། །རིན་ཆེན་རྒྱ་མཚོ་ཡེ་ཤེས་རྒྱ་མཚོའི་སྡེ། །ཚེ་དབང་ནོར་བུ་ཕྲིན་ལས་ཤིང་རྟ་དང་། །ཕྲིན་ལས་ཡར་འཕེལ་མི་ཕམ་ཆོས་ཀྱི་སྣང་། །གཙུག་ལག་ཆོས་རྒྱལ་ངེས་དོན་ཆོས་རྒྱ་མཚོ། །ཆོས་ཀྱི་ཉིན་བྱེད་དྲིན་ཅན་རྗེ་བླ་མ། །འཆི་མེད་བརྒྱུད་པའི་རྗེ་བཙུན་ཐམས་ཅད་ལ། །གསོལ་བ་འདེབས་སོ་རྡོ་རྗེའི་ཚེ་མཆོག་སྩོལ། །གང་གི་ཏིང་འཛིན་ལྷ་སྔགས་ཡེ་ཤེས་རྩིས། །སྒོ་གསུམ་ལྕགས་ཁམས་གཞོམ་བྲལ་གསེར་དུ་བསྒྱུར། །འཁོར་འདས་ཚེ་བཅུད་དྭངས་མའི་སྲོག་ལ་འདུས།། འཕྲོག་དང་ཉམས་པ་མི་ཤིགས་རང་སོར་ཆུད། །ཤ་ཁྲག་དྲོད་དབུགས་སེམས་ཀྱི་ཚེ་ཉམས་སོས། །འཆི་མེད་རྟག་པ་དམ་པའི་རང་བཞིན་ཉིད། །མགོན་པོ་ཚེ་འོད་དཔག་མེད་མཆོག་འགྲུབ་ནས། །བདུད་བཞིའི་གཡུལ་ལས་རྣམ་པར་རྒྱལ་གྱུར་ཅིག ། རྣམ་རྒྱལ་ལྷ་དགུའི་སྒོ་ནས་སྟོང་མཆོད་འབུལ་བའི་སྐབས་སུ་ཀླག་རྒྱུར་ངག་དབང་བསྟན་འཛིན་བློ་གྲོས་ཀྱིས་ལྕི་འགོ་བ་བཀྲ་ཤིས་གྲོང་མོ་ཆེའི་ལྟེ་བ་མེ་ཚོའི་ལྷ་ཁང་ལྕང་ལོ་ཅན་དུ་ཤར་མར་བྲིས་བ་སརྦ་དཱ་ཨཱ་ཡུར་སིདྡྷི་མེ་པྲ་ཡཙྪནྟུ།།